સિત્તેરના દાયકામાં પ્રવેશેલાં દંપતિના બંને પુત્રો વરસોથી વિદેશમાં વસે છે. તેઓ માતાપિતાને એમની પાસે આવી જવાનો આગ્રહ કરે છે, પરંતુ તેઓ તૈયાર નથી. એમને પરદેશમાં એકલાં પડી જવાનો ભય છે. એની સામે, વૃદ્ધ ઉંમરે સંતાનોના રક્ષણ વિના દેશમાં એકલા રહેવાની નિયતિથી તેઓ અંદરથી તૂટી ગયાં છે. એમને ચોવીસે કલાક અસલામતીનો ભય લાગે છે. ઘરમાંથી બહાર નીકળવાથી માંડીને ઘરમાં એકલાં હોવાની પરિસ્થિતએ એમને અસુરક્ષિત બનાવી દીધાં છે. ડોરબેલ વાગે કે કામવાળી ઘરમાં હોય, છાપાંવાળો-ધોબી-ટપાલી કોઈનું પણ આગમન એમને થડકાવી દે છે. એમણે કોઈને હળવામળવાનું બંધ કરી નાખ્યું છે. સંતાનો વિનાની એકલતાના ભરડા કરતાં અસુરક્ષિત હોવાની લાગણીએ એમને ચારે બાજુથી કેદ કરી નાખ્યાં છે.